b'\n_START_ARTICLE_\nSinatradoktrinen\n_START_PARAGRAPH_\nSinatradoktrinen var navnet, Sovjetunionens regering under Michail Gorbatjov i sp\xc3\xb8g brugte til at beskrive deres politik overfor de \xc3\xb8vrige medlemmer af Warszawapagten, der tillod og p\xc3\xa5b\xc3\xb8d disse selv at h\xc3\xa5ndtere deres interne anliggender. Navnet hentydede til Frank Sinatras sang My way, og Sovjetunionen lod alts\xc3\xa5 landene g\xc3\xa5 deres egen vej._NEWLINE_Dette var en v\xc3\xa6sentlig forandring i forhold til den hidtidige Brezjnevdoktrin, der styrede Sovjets satellitstater med jernh\xc3\xa5nd fra Moskva. Brezjnevdoktrinen havde v\xc3\xa6ret brugt som begrundelse for invasionen af Tjekkoslovakiet i 1968 og invasionen af Afghanistan i 1979. Den politiske og \xc3\xb8konomiske situation i sen-80\'erne var med til at vanskeligg\xc3\xb8re styringen af satellitstaterne, og hvorvidt politikken var udtryk for et reelt skifte i sovjetisk politik eller n\xc3\xa6rmere en officiel bl\xc3\xa5stempling af den reelle politik er derfor omdiskuteret._NEWLINE_Sinatradoktrinen blev navngivet den 25. oktober 1989 af den udenrigspolitiske talsmand, Gennadi Gerasimov, der medvirkede i det popul\xc3\xa6re amerikanske tv-program, Good Morning America, for at diskutere en tale, der to dage tidligere var blevet holdt af den sovjetiske udenrigsminister Eduard Shevardnadze. Shevardnadze havde sagt, at Sovjet anerkendte alle landes frie valg, inklusive de \xc3\xb8vrige lande i Warszawapagten. Gerasimov fortalte intervieweren, at "Vi nu har Frank Sinatra-doktrinen. Han har en sang, I did it my way. S\xc3\xa5 alle lande v\xc3\xa6lger selv, hvilket spor, de vil f\xc3\xb8lge". Direkte spurgt, om man ville acceptere ikkekommunistiske regimer i Warszawapagtlandene svarede Gerasimov, at man ville acceptere dette, da politiske strukturer b\xc3\xb8r besluttes af befolkningerne i de enkelte lande._NEWLINE_Sinatradoktrinen kan opfattes som en reel nyt\xc3\xa6nkning i Sovjetunionens politik overfor landene i Warszawapagten, eller som en officiel bl\xc3\xa5stempling af en allerede eksisterende politik. De sovjetiske allierede havde allerede inden Sinatradoktrinen en mere vidtr\xc3\xa6kkende mulighed for selvstyre, og politikken kan dermed betragtes som retrospektiv. Polen havde allerede en m\xc3\xa5ned tidligere indsat sin f\xc3\xb8rste ikkekommunistiske regering siden 1940. Ungarn havde i august 1989 \xc3\xa5bnet sine gr\xc3\xa6nser til \xc3\x98strig, og jernt\xc3\xa6ppet var dermed allerede i opl\xc3\xb8sning. P\xc3\xa5 den anden side var det for de enkelte satellitstater vanskeligt at vurdere, hvor langt denne frihed pr\xc3\xa6cis gik, og selvom Polen allerede havde en ikkekommunistisk regering, farede denne med lempe for at undg\xc3\xa5 en sovjetisk invasion. Sinatradoktrinen var dermed et tegn af afg\xc3\xb8rende betydning for udviklingen i en lang r\xc3\xa6kke lande._NEWLINE_Udmeldingerne fra Sovjet vakte dog ikke gl\xc3\xa6de alle steder. Den \xc3\xb8sttyske leder, Erich Honnecker, bed is\xc3\xa6r m\xc3\xa6rke i, at man ikke l\xc3\xa6ngere kunne forvente en sovjetisk h\xc3\xa6r som hj\xc3\xa6lp i interne stridigheder, og han ford\xc3\xb8mte opgivelsen af den traditionelle "socialistiske enhed". Han havde opfordret Sovjet til at gribe ind overfor Ungarns \xc3\xa5bne gr\xc3\xa6nser, og han stod i sit livs v\xc3\xa6rste politiske krise, med massive regeringskritiske demonstrationer i Leipzig og andre \xc3\xb8sttyske byer. Shervardnadze og Gerasimov medf\xc3\xb8rte, at Honnecker igen fremf\xc3\xb8rte sine opfordringer til Sovjet. Svaret, han fik, var, at \xc3\x98sttyskland selv m\xc3\xa5tte l\xc3\xb8se sine problemer._NEWLINE_Proklamationen af Sinatradoktrinen havde v\xc3\xa6sentlige effekter i Sovjetblokken. Den \xc3\xb8sttyske regering havde h\xc3\xa5bet p\xc3\xa5 sovjetisk intervention for at forsvare kommunismen i \xc3\x98sttyskland og andetsteds. Sinatradoktrinen signallerede klart, at man ikke kunne h\xc3\xa5be p\xc3\xa5 denne hj\xc3\xa6lp. F\xc3\xa5 uger senere blev de kommunistiske regeringer i \xc3\x98sttyskland, Tjekkoslovakiet og Bulgarien afsat, og Sinatradoktrinen opfattes dermed som en v\xc3\xa6sentlig faktor i afslutningen p\xc3\xa5 den kolde krig._NEWLINE_Forklaringerne p\xc3\xa5, hvordan dette kunne ske, afh\xc3\xa6nger ogs\xc3\xa5 i dag af politisk st\xc3\xa5sted. I Danmark samvarierer synet p\xc3\xa5 Sinatradoktrinen i h\xc3\xb8j grad af, hvordan man vurderede Fodnotepolitikken. Modstandere af Fodnotepolitikken fremh\xc3\xa6ver, at NATOs milit\xc3\xa6re oprustning var med til at tvinge Sovjetunionen i kn\xc3\xa6, og Danmark var dermed ikke en v\xc3\xa6sentlig spiller. Tilh\xc3\xa6ngere af Fodnotepolitikken fremf\xc3\xb8rer, at den europ\xc3\xa6iske fredsbev\xc3\xa6gelse var med til at mindske den sovjetiske frygt for en invasion, hvorfor n\xc3\xb8dvendigheden af satellitstaterne var af mindre afg\xc3\xb8relse.'